Hof se U-draai oor water is nog nie die einde | Landbou
Hof se U-draai oor water is nog nie die einde
Regter A.J. Mahlangu het geen redes verskaf waarom sy teen die Kgetlengrivier Besorgde Inwoners (KBI) beslis het nie, maar het gesê die heroorname van die aanlegte deur die gemeenskap was onwettig. Nadat die aanlegte aanvanklik in Maart in 'n goeie werkende toestand weer aan die Kgetlengrivier- plaaslike munisipaliteit oorhandig is, het die situasie binne dae versleg en die KBI het weer beheer geneem.
Die dienstemaatskappy Pionier het toe die aanlegte namens die inwoners bestuur. Die burgerregte-organisasie AfriForum het ook tot die geding toegetree om die KBI by te staan, maar die aanlegte is op 19 Mei weer aan die munisipaliteit oorhandig.
Mnr. Carel van Heerden, voorsitter van die KBI, sê hulle gaan "vir seker" teen die beslissing appelleer, maar hulle wag nog op die regter se redes. Hy het ook bevestig binne 'n dag nadat die aanlegte oorhandig is, het wateronderbrekings opnuut in Koster en Swartruggens begin voorkom. "As water wel beskikbaar is, is dit net vir 'n uur of twee."